REGULAMENTUL (CE) NR. 1418/2007 AL COMISIEI
din 29 noiembrie 2007
privind exportul anumitor deșeuri destinate recuperării enumerate în anexa III sau IIIA la Regulamentul (CE) nr. 1013/2006 al Parlamentului European și al Consiliului în anumite țări în care Decizia OCDE privind controlul circulației transfrontaliere a deșeurilor nu se aplică
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1013/2006 al Parlamentului European și al Consiliului din 14 iunie 2006 privind transferurile de deșeuri (1), în special articolul 37 alineatul (2) al treilea paragraf,
după consultarea țărilor interesate,
întrucât:
(1)
În conformitate cu articolul 37 alineatul (1) din Regulamentul (CE) nr. 1013/2006, Comisia a formulat o cerere scrisă fiecărei țări unde nu se aplică Decizia C(2001)107/Final a Consiliului OCDE privind revizuirea Deciziei C(92)39/Final privind controlul circulației transfrontaliere a deșeurilor destinate operațiilor de recuperare. Prin aceasta, Comisia cere o confirmare scrisă că deșeurile enumerate la anexa III sau IIIA la regulamentul menționat și al căror export nu este interzis în temeiul articolului 36 al regulamentului menționat pot fi exportate din Comunitate pentru a fi recuperate în țara respectivă și cere o indicație privind eventuala procedură de control care se aplică în țara de destinație.
(2)
În aceste cereri, fiecărei țări i s-a solicitat să indice dacă a optat pentru o interdicție sau pentru o procedură de notificare prealabilă scrisă și de acord preliminar scris sau dacă nu va efectua niciun control în ceea ce privește aceste deșeuri.
(3)
În conformitate cu primul paragraf din articolul 37 alineatul (2) din Regulamentul (CE) nr. 1013/2006, și înainte de data de aplicare a regulamentului menționat mai sus, Comisiei i s-a solicitat să adopte un regulament ținând seama de toate răspunsurile primite. Comisia a adoptat în mod corespunzător Regulamentul (CE) nr. 801/2007 (2). Cu toate acestea, răspunsuri și clarificări primite de la acea dată au furnizat o mai bună înțelegere asupra modului în care răspunsurile țărilor de destinație ar trebui să fie luate în considerare.
(4)
În prezent, Comisia a primit răspunsuri la cererile sale scrise de la Africa de Sud, Algeria, Andorra, Argentina, Bangladesh, Belarus, Benin, Botswana, Brazilia, Chile, China, Coasta de Fildeș, Costa Rica, Croația, Cuba, Egipt, Federația Rusă, Filipine, Georgia, Guyana, Hong Kong (China), India, Indonezia, Israel, Kârgâzstan, Kenya, Liban, Liechtenstein, Macao (China), Malaezia, Malawi, Mali, Maroc, Moldova, Oman, Pakistan, Paraguay, Peru, Seychelles, Sri Lanka, Taipei (China), Thailanda, Tunisia, Vietnam.
(5)
Anumite țări nu au adresat o confirmare în scris cu privire la faptul că deșeurile pot fi exportate din Comunitate în țările respective pentru recuperare. În consecință, în conformitate cu articolul 37 alineatul (2) al doilea paragraf din Regulamentul (CE) nr. 1013/2006, trebuie să se considere că aceste țări au ales o procedură de notificare prealabilă scrisă.
(6)
În răspunsurile lor, anumite țări au înștiințat cu privire la intenția acestora de a urmări procedurile de control aplicabile în cadrul legislației naționale, care sunt diferite de cele prevăzute la articolul 37 alineatul (1) din Regulamentul (CE) nr. 1013/2006. În plus, în conformitate cu articolul 37 alineatul (3) din Regulamentul (CE) nr. 1013/2006, articolul 18 din regulamentul de mai sus ar trebui aplicat mutatis mutandis unor astfel de transporturi, cu excepția cazului când deșeurile fac de asemenea obiectul unei proceduri de notificare și acord prealabile.
(7)
Prin urmare, Regulamentul (CE) nr. 801/2007 ar trebui modificat în consecință. Din motive de claritate, dat fiind numărul de modificări necesar, este adecvată abrogarea regulamentului de mai sus și înlocuirea acestuia cu prezentul regulament. Cu toate acestea, deșeurile clasificate în cadrul Regulamentului (CE) nr. 801/2007 care nu fac obiectul unui control în țara de destinație, dar care în prezentul regulament necesită o notificare și un acord prealabile, ar trebui să continue să fie clasificate ca deșeuri care nu fac obiectul unui control în țara de destinație pe o perioadă de tranziție de 60 de zile de la intrarea în vigoare,
ADOPTĂ PREZENTUL REGULAMENT:
Articolul 1
Pentru exporturile destinate recuperării deșeurilor enumerate în anexele III și IIIA la Regulamentul (CE) nr. 1013/2006, care nu sunt interzise conform articolului 36 din regulamentul de mai sus, către anumite țări cărora nu li se aplică Decizia C(2001)107/Final a Consiliului OCDE privind revizuirea Deciziei C(92)39/Final privind circulația transfrontalieră a deșeurilor destinate operațiunilor de recuperare, se aplică procedurile prevăzute în anexă.
Articolul 2
Regulamentul (CE) nr. 801/2007 se abrogă.
Articolul 3
Prezentul regulament intră în vigoare în a paisprezecea zi de la data publicării în Jurnalul Oficial al Uniunii Europene.
Se aplică de la data intrării în vigoare.
Cu toate acestea, Regulamentul (CE) nr. 801/2007 va continua să fie aplicabil 60 de zile de la acea dată deșeurilor enumerate în coloana (c) a anexei la regulamentul de mai sus, și care sunt enumerate în coloana (b), sau în coloanele (b) și (d) ale anexei la prezentul regulament.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 noiembrie 2007.